Міністэрства сельскай гаспадаркі і харчаваньня Рэспублікі Беларусь

**Міністэ́рства се́льскай гаспада́ркі і харчава́ньня Рэспу́блікі Белару́сь** (***Мінсельгасхарч Беларусі***) — ведамства ўраду Беларусі, упаўнаважанае ажыцьцяўляць парадкаваньне сельскай гаспадаркі. Міністар сельскай гаспадаркі і харчаваньня прызначаецца й здымаецца з пасады прэзыдэнтам. З 4 сакавіка 2025 году пасаду міністра займае Юры Горлаў.

## Склад
* Цэнтральны апарат — 7 галоўных управаў, 2 дэпартамэнты, 4 управы, 2 інспэкцыі, па адным аддзеле ды сэктары.
* Аб’яднаньні «Белаграсэрвіс», «Белнасеньне», «Белплемжываб’яднаньне»;
* Беларуская машынавыпрабавальная станцыя (пасёлак Прывольны, Менскі раён), экспэрымэнтальная база «Крынічная» (пас. Крынічны, Мазырскі раён, Гомельская вобласьць);
* Вучэльні: Беларуская дзяржаўная сельскагаспадарчая акадэмія (горад Горкі, Магілёўская вобласьць), Беларускі дзяржаўны аграрны тэхнічны ўнівэрсытэт, Віцебская дзяржаўная акадэмія вэтэрынарнай мэдыцыны, Гарадзенскі дзяржаўны аграрны ўнівэрсытэт, 25 сельскагаспадарчых каледжаў — 5 у Берасьцейскай вобл., 4 у Віцебскай, 4 у Гарадзенскай, 5 у Гомельскай, 3 у Магілёўскай, 4 у Менскай;
* Прадпрыемствы «Белпчалапрам», «Белсельгасэнэрга», «Бярозатара» (Берасьцейская вобласьць), «Жалонь», «Жылічы» (вёска Ляўковічы, Качэрыцкі раён, Магілёўская вобл.);
* Цэнтры: інфармацыйна-вылічальны, нарматыўна-дасьледніцкі, навучальна-мэтадычны, навучальны;
* Часопісы «Беларуская сельская гаспадарка» (), «Гаспадар» ().

## Задачы
* парадкаваньне сельскагаспадарчай вытворчасьці дзяржаўных ўстановаў;
* стварэньне ўмоваў для прыватызаваньня аграпрамысловай вытворчасьці;
* укараненьне ў сельскай гаспадарцы дасягненьняў навукі;
* павышэньне выніковасьці сельскагаспадарчай вытворчасьці й перапрацоўкі сельскагаспадарчай сыравіны;
* стварэньне ўмоваў для павелічэньня вытворчасьці харчаваньня;
* павышэньне спабораздольнасьці сельскагаспадарчых тавараў за мяжой;
* прыцягненьне капіталаўкладаньняў для пераабсталяваньня сельскагаспадарчых прадпрыемстваў;
* забесьпячэньне выкананьня падпарадкаванымі прадпрыемствамі плянавых паказьнікаў вывазу ды ўвозу сельскагаспадарчых тавараў.

## Паўнамоцтвы
* спрыяньне захаваньню асяродзьдзя ўзнаўленьня рыбы;
* распрацоўка заканадаўства аб сельскай гаспадарцы;
* стварэньне, пераўтварэньне й касаваньне падпарадкаваных установаў;
* узгадненьне правядзеньня сельскагаспадарчых навуковых дасьледаваньняў;
* забесьпячэньне вытворчасьці хлеба й макаронаў;
* распрацоўка прыёмаў сельскагаспадарчай вытворчасьці на забруджаных радыёнуклідамі землях;
* парадкаваньне насеньневодзтва, гатункавыпрабаваньня, пляменнай справы, мэліярацыі ды хімізацыі земляў, мэханізаваньня ды электрыфікацыі сельскай гаспадаркі;
* нагляд за выкананьнем правілаў карыстаньня сельскагаспадарчым абсталяваньнем ды сродкамі абароны расьлінаў;
* ухваленьне пастановаў аб бясьпецы геннай інжынэрыі;
* ліцэнзаваньне;
* улік асушальных збудаваньняў ды рыбалоўных угодзьдзяў;
* ацэнка праектаў ды будаўніцтва асушальных збудаваньняў;
* ухваленьне правілаў бясьпекі працы на падпарадкаваных прадпрыемствах;
* нагляд за выкарыстаньнем грошай урада, выдаткаваных на сельскую гаспадарку;
* прыцягненьне замежных укладаньняў у сельскую гаспадарку;
* нагляд за якасьцю харчаваньня пры вытворчасьці й захоўваньні;
* выдача пасьведчаньняў аб уліку генна-інжынэрных гатункаў расьлінаў, пародаў жывёлаў ды штамаў непатагенных мікраарганізмаў;
* закуп сельскагаспадарчых тавараў ды паслугаў;
* ухваленьне нормаў працы й расходу паліва ў сельскай гаспадарцы.

## Мінуўшчына
Пасьля здабыцьця Беларусьсю незалежнасьці 25 жніўня 1991 году міністэрства больш як 4 гады працягвала кіравацца Пастановаю ўраду БССР ад 12 жніўня 1991 году № 312, паводле якой міністар прызначаўся Вярхоўным Саветам. Пастановаю ад 12 лютага 1996 году № 100 урад Беларусі ўхваліў новую ўставу міністэрства. Паводле дзейнай Пастановы ўраду ад 31 кастрычніка 2001 году № 1590 міністар прызначаецца прэзыдэнтам.

## Крыніцы

## Вонкавыя спасылкі
* Міністэрства сельскай гаспадаркі і харчаваньня Беларусі

Сельская гаспадарка
Катэгорыя:Зьявіліся ў 1991 годзе